Ramaphosa spreek nasie Sondagaand toe | Maroela Media
Ramaphosa spreek nasie Sondagaand toe
Pres. Cyril Ramaphosa sal Suid-Afrikaners na verwagting Sondag teen 20:00 toespreek oor die land se reaksie op die Covid-19-pandemie.
Dít nadat dit Saterdag bekend geword het dat die sogenaamde Delta-variant nou ook in Suid-Afrika kop uitgesteek het en tans die land se Covid-19-infeksies oorheers.
Phumla Williams, direkteur-generaal van die regering se kommunikasie-en-​​inligtingstelsel, sê die nasionale gesamentlike operasionele en intelligensiestruktuur (Natjoints) sal vanmiddag byeenkom om aanbevelings rakende die land se reaksie op die Delta-variant sowel as die toename in Covid-19-gevalle te maak.
Die nasionale koronavirusbevelsraad (NCCC) sal dan Sondag vergader gevolg deur 'n vergadering deur die presidensiële koördineringsraad (PCC). 'n Spesiale kabinetsvergadering sal gevolglik plaasvind voordat die president die land na verwagting Sondagaand sal toespreek.
Die moontlikheid bestaan dat strenger afsonderingsregulasies aangekondig kan word om die derde vlaag Covid-19-infeksies te stuit. Gauteng is tans aan die voorpunt van die Covid-19-pandemie in die land met 'n skerp toename in Covid-19-gevalle in elke streek van dié provinsie.
Maroela Media het vroeër vandag berig die Delta-variant is die aansteeklikste van al die bestaande variante. Dit sluit in die Beta-variant van die koronavirus wat vroeër op tuisbodem aangeteken is.
Dit is komměrwekkend. Is die landgrense dan oop vir al die lande.. Hoe het Delta hier beland uit Indië?
Niks is so erg soos die anc virus nie.
Dit was nou n raak voorspelling… From immediate effect… Nou moet ons maar bid dat daar n verstandige geballanseerde besluit is…